CELEX: 32010D0710(01)
Language: hu
Date: 2010-07-10 00:00:00
Title: E2 határozata ( 2010. március 3.) a 883/2004/EK európai parlamenti és tanácsi rendelet 1. cikkében meghatározott, az EESSI lényeges részét képező elektronikus jegyzékben felsorolt szervek adataival kapcsolatos változások kezelésére szolgáló eljárás meghatározásáról  (EGT-vonatkozású és az EU–Svájc megállapodást érintő szöveg)

10.7.2010   
            
            
               HU
            
            
               Az Európai Unió Hivatalos Lapja
            
            
               C 187/5
            
         E2 HATÁROZATA
   (2010. március 3.)
   a 883/2004/EK európai parlamenti és tanácsi rendelet 1. cikkében meghatározott, az EESSI lényeges részét képező elektronikus jegyzékben felsorolt szervek adataival kapcsolatos változások kezelésére szolgáló eljárás meghatározásáról
   (EGT-vonatkozású és az EU–Svájc megállapodást érintő szöveg)
   2010/C 187/04
   A SZOCIÁLIS BIZTONSÁGI RENDSZEREK KOORDINÁCIÓJÁVAL FOGLALKOZÓ IGAZGATÁSI BIZOTTSÁG,
   tekintettel a szociális biztonsági rendszerek koordinálásáról szóló, 2004. április 29-i 883/2004/EK európai parlamenti és tanácsi rendelet (1) 72. cikkének d) pontjára, melynek értelmében az igazgatási bizottság felelős az adatkezelési szolgáltatásokra vonatkozó közös strukturális szabályok elfogadásáért és az ilyen szolgáltatások közös részeinek működtetésére vonatkozó rendelkezések kidolgozásáért,
   tekintettel a 987/2009/EK európai parlamenti és tanácsi rendelet (2) 88. cikkére (a továbbiakban: végrehajtási rendelet),
   a 883/2004/EK rendelet 71. cikkének (2) bekezdésében előírt rendelkezéseknek megfelelően,
   mivel:
   
               (1)
            
            
               A nemzeti szociális biztonsági rendszerek közötti koordinációs rendszer korszerűsítésének egyik elemét olyan elektronikus jegyzék létrehozása alkotja, amely tartalmazza a 883/2004/EK rendelet és a 987/2009/EK rendelet (a továbbiakban: végrehajtási rendelet) alkalmazásában részt vevő nemzeti szervek adatait.
            
         
               (2)
            
            
               A tagállamok felelősek a saját nemzeti kapcsolattartásukra vonatkozó információk elektronikus jegyzékbe való feltöltéséért és ezek naprakészen tartásáért.
            
         
               (3)
            
            
               A tagállamoknak biztosítaniuk kell, hogy az elektronikus jegyzék helyi másolataiban szereplő adatokat naponta összehangolják az elektronikus jegyzék Európai Bizottság által kezelt eredeti példányában szereplő adatokkal.
            
         
               (4)
            
            
               Meg kell határozni az adatváltozások kezelésére szolgáló eljárást, amely biztosítja, hogy az elektronikus jegyzékben szereplő adatokat strukturáltan, egységesen, ellenőrizhetően és időben dolgozzák fel,
            
         A KÖVETKEZŐKÉPPEN HATÁROZOTT:
   
               1.
            
            
               Ez a határozat a 883/2004/EK rendelet 1. cikkének m), q) és r) pontjában, valamint a végrehajtási rendelet 1. cikke (2) bekezdésének a) és b) pontjában meghatározott, hatáskörrel rendelkező hatóságokra, nemzeti intézményekre, összekötő szervekre és hozzáférési pontokra vonatkozó adatokban történő változások kezelésére szolgáló eljárás szabályait határozza meg.
            
         
               2.
            
            
               A változások kezelésére szolgáló eljárás az Európai Bizottság által kezelt elektronikus jegyzék eredeti példányában, valamint a tagállamok által kezelt helyi másolatokban szereplő adatokra vonatkozik.
            
         
               3.
            
            
               Minden egyes tagállam kinevez egy személyt, aki felelős a változások elektronikus jegyzék eredeti példányába történő átvezetéséért és a helyi másolatok aktualizálásáért.
            
         
               4.
            
            
               Minden tagállam kinevez egy központi kapcsolattartót is az EESSI számára minden egyes hozzáférési pont tekintetében (a továbbiakban: a hozzáférési pont központi kapcsolattartója). Az adott hozzáférési ponthoz tartozó intézmények és szervek számára e személy szolgál majd első kapcsolattartó pontként.
            
         
               5.
            
            
               A tagállamok a Titkárságon keresztül értesítik az igazgatási bizottságot a hatáskörrel rendelkező hatóságok, a nemzeti intézmények, az összekötő szervek és a hozzáférési pontok adatait érintő változásokról azok érvénybe lépése előtt legalább egy naptári hónappal. Az értesítés címezhető a Titkárságnak. A kisebb változtatások előzetes értesítés nélkül is feltölthetők az elektronikus jegyzék eredeti példányába.
            
         
               6.
            
            
               Ezen eljárás alkalmazásában a jelentős változás olyan változásként határozható meg, amely kedvezőtlenül érinti a rendeletek alkalmazását és ennek következtében a koordinációt, mivel megnehezítheti a strukturált elektronikus dokumentum küldését, illetve útválasztását az érintett intézményhez vagy szervhez.
               Jelentős változásnak számít, többek között:
               
                           a)
                        
                        
                           Egy szerv, intézmény vagy hozzáférési pont azonosítási kódjával, működésével vagy hatáskörével kapcsolatos változások.
                        
                     
                           b)
                        
                        
                           Egy szerv, intézmény vagy hozzáférési pont megszűnése.
                        
                     
                           c)
                        
                        
                           Szervek, intézmények vagy hozzáférési pontok összeolvadása.
                        
                     
         
               7.
            
            
               Amennyiben a jelentős változás az a), b) vagy c) pontban felsorolt valamelyik változást jelenti, a tagállamnak jeleznie kell, hogy mely szerv, intézmény vagy hozzáférési pont veszi át az érintett feladatot vagy hatáskört a változás érvénybe lépésének napján.
            
         
               8.
            
            
               A Titkárság a változásról szóló értesítés beérkezésekor tájékoztatja az igazgatási bizottságot és a hozzáférési pont központi kapcsolattartóját a változásról és arról, hogy az mely időponttól érvényes.
            
         
               9.
            
            
               Az igazgatási bizottság eljárási szabályzatának 9. cikke szerint az igazgatási bizottság tagjainak lehetőségük van arra, hogy jelezzék, ha ellenzik a változást, illetve arra, hogy tartózkodjanak a szavazástól. Ellenvetés esetén a változást az igazgatási bizottság legközelebbi ülésén meg kell tárgyalni.
            
         
               10.
            
            
               A tagállamok biztosítják, hogy a jegyzék helyi másolatait naponta összehangolják az elektronikus jegyzék eredeti példányával. A helyi másolatok összehangolását közép-európai idő szerint hajnali 1 és 3 óra között kell végrehajtani.
            
         
               11.
            
            
               Az ezen határozatnak az Európai Unió Hivatalos Lapjában történő kihirdetését követő egy éven belül az igazgatási bizottságnak értékelnie kell a tagállamok e határozat alkalmazásával kapcsolatos tapasztalatait.
            
         
               12.
            
            
               Ezt a határozatot az Európai Unió Hivatalos Lapjában közzé kell tenni. A határozatot a közzétételét követő második hónap első napjától kell alkalmazni.
            
         
      
         
            az igazgatási bizottság elnöke
         
         José Maria MARCO GARCÍA
      
   
   
      (1)  HL L 166., 2004.4.30., 1. o.
   
      (2)  HL L 284., 2009.10.30., 1. o.